Iraagi-Iraani piiril pühapäeva õhtul aset leidnud maavärinas surma saanud inimeste arv on tõusnud 414-ni, vigastatuid on umbes 2500, edastas uudisteagentuur Associated Press.
Iraani päästeametnike teatel on maavärinapiirkonda raske abi toimetada, kuna laviinid ja maalihked on muutnud mitu teed läbitamatuks.
Kõige rohkem on kannatada saanud Lääne-Iraanis Kermanshahi provintsis Qasr-e Shiri ja Azgaleh' linn, kus on 407 hukkunut ja 6700 kannatadasaanut. Mitmes piirkonnas katkes elektrivarustus.
Iraagi Kurdistanis on surma saanud vähemalt seitse inimest ja 535 on otsinud arstiabi.
Maavärinat, mille magnituudiks mõõdeti 7,3, oli tunda ka Türgis, Süürias, Kuveidis ja Araabia Ühendemiraatides.
Maavärina kese asus 31 kilomeetri kaugusel Halabja linnast Iraagis ja kolle 23,2 kilomeetri sügavusel. Tõuked algasid kohaliku aja järgi kell 9.48.
Toimetaja: Laur Viirand
Allikas: BNS